शिवसेना-NCP बोलीं- पहले महाराष्ट्र के प्रोजेक्ट चुराए, अब भगवान छीन रही भाजपा
Maha Shiva Ratri 2023; Assam govt's advertisement and Jyotirlinga देश के छठवें ज्यातिर्लिंग भीमाशंकर को लेकर असम सरकार और महाराष्ट्र के विपक्षी दलों के बीच विवाद छिड़ गया है
देश के छठे ज्योतिर्लिंग भीमाशंकर को लेकर असम सरकार और महाराष्ट्र के विपक्षी दलों के बीच विवाद छिड़ गया है। असम सरकार ने 14 फरवरी को एक विज्ञापन जारी किया, जिसमें श्रद्धालुओं और पर्यटकों को महाशिवरात्रि के पर्व पर असम आने के लिए कहा। विज्ञापन में लिखा है- असम के कामरूप में दाकिनी हिल्स (दाकिनी पर्वत शृंखला) में देश का छठा ज्योतिर्लिंग स्थित है।
विज्ञापन को लेकर महाराष्ट्र की नेशनलिस्ट कांग्रेस पार्टी (NCP) और उद्धव ठाकरे की शिवसेना ने भाजपा पर निशाना साधा है। दोनों पार्टियों ने कहा- सब जानते हैं कि छठा ज्योतिर्लिंग भीमाशंकर मंदिर महाराष्ट्र के पुणे में है, फिर असम सरकार ने ऐसा विज्ञापन क्यों जारी किया?
दोनों दलों ने कहा- अब तक भाजपा इंडस्ट्री और रोजगार छीन रही थी। अब हमारी सांस्कृतिक और आध्यात्मिक धरोहर को चुराने की तैयारी कर रही है। पार्टियों का इशारा 22 हजार करोड़ के टाटा-एयरबस C-295 ट्रांसपोर्ट एयरक्राफ्ट प्रोजेक्ट और 1.63 लाख करोड़ के वेदांता फॉक्सकॉन प्रोजेक्ट को लेकर था जिसे पिछले साल महाराष्ट्र से गुजरात शिफ्ट किया गया था।
असम सरकार ने 14 फरवरी को जारी किया विज्ञापन
असम सरकार ने 14 फरवरी को राज्य के अखबारों में एक विज्ञापन जारी किया था। इसमें लिखा गया है- असम के कामरूप जिले में दाकिनी पर्वत पर मौजूद देश के छठे ज्योतिर्लिंग में आपका स्वागत है। विज्ञापन में देश के सभी 12 ज्योतिर्लिंगों का नाम दिया गया है, लेकिन पुणे स्थित भीमाशंकर मंदिर की जगह असम के भीमाशंकर को छठा ज्योतिर्लिंग बताया गया है।
NCP सांसद बोलीं- पहले इंडस्ट्रीज ले गए, अब आध्यात्मिक धरोहर चुराने की तैयारी
NCP सांसद सुप्रिया सुले ने असम सरकार के विज्ञापन के लेकर निशाना साधा है। सुले ने कहा- भाजपा नेताओं ने तय कर लिया है कि वे महाराष्ट्र के हिस्से में कुछ भी नहीं रहने देंगे। भाजपा ने पहले महाराष्ट्र के हिस्से की इंडस्ट्री और रोजगार छीन लिया। अब हमारी सांस्कृतिक और आध्यात्मिक धरोहर को चुराने की तैयारी की जा रही है।
सुले ने कहा कि श्रीमद आद्या शंकराचार्य ने अपने बृहद रत्नाकार स्त्रोत में साफ लिखा है कि भीमाशंकर ज्योतिर्लिंग भीमा नदी और दाकिनी के जंगलों का उद्गम स्थल है। इसलिए पुणे का भीमाशंकर मंदिर बारह ज्योतिर्लिंगों में से एक है। अब क्या साबित करने की जरूरत है?
सुले ने कहा कि महाराष्ट्र के मुख्यमंत्री एकनाथ शिंदे से हमारी मांग है कि राज्य की सांस्कृतिक और आध्यात्मिक विरासतों को बचाने के लिए इस मामले का संज्ञान लें। उन्होंने एकनाथ शिंदे से यह भी मांग की कि वे असम के मुख्यमंत्री को इस बारे में बताएं और अपनी आपत्ति दर्ज कराएं।
कांग्रेस नेता सचिन सावंत ने कहा- शिंदे-फडणवीस सरकार अपना पक्ष रखे
कांग्रेस नेता सचिन सावंत ने कहा- इंडस्ट्रीज को तो छोड़िए, भाजपा अब महाराष्ट्र से भगवान शिव को छीनना चाहती है। असम की भाजपा सरकार ने पुणे स्थित देश के छठे ज्योतिर्लिंग को असम में बता दिया है। हमारी मांग है कि शिंदे-फडणवीस सरकार इस मामले में अपना पक्ष रखे और भाजपा सरकार के इस एक्शन की निंदा करे जिसने महाराष्ट्र के 12 करोड़ लोगों और सभी देशवासियों की भावनाओं को ठेस पहुंचाई है।
ये खबरें भी पढ़ें...
गुजरात में BJP की जीत पर उद्धव का बयान:कहा- महाराष्ट्र के सारे प्रोजेक्ट गुजरात शिफ्ट कर दिए, अब यहां के गांव कर्नाटक को देकर जीतने का प्लान
गुजरात विधानसभा में भाजपा की ऐतिहासिक जीत को लेकर शिवसेना (उद्धव बालासाहेब ठाकरे) के अध्यक्ष उद्धव ठाकरे ने पार्टी पर निशाना साधा है। उन्होंने कहा कि BJP ने चुनाव से ठीक पहले महाराष्ट्र के बड़े प्रोजेक्ट्स को गुजरात शिफ्ट कर दिया, इसी वजह से पार्टी को यह जीत मिली। अब अगले साल कर्नाटक में चुनाव हैं, हो सकता है जीतने के लिए भाजपा महाराष्ट्र के गांवों को कर्नाटक में मिला दे। पूरी खबर यहां पढ़ें...
भागवत मस्जिद गए, तो क्या हिंदुत्व छोड़ दिया था:उद्धव ने BJP-RSS को घेरा, कहा- वे जो करें वो सही, हमसे कहते हैं हिंदुत्व छोड़ दिया
शिवसेना नेता उद्धव ठाकरे ने सोमवार को RSS- BJP को हिंदुत्व के मुद्दे पर घेरा। उन्होंने कहा कि RSS प्रमुख मोहन भागवत मस्जिद गए थे, तो क्या उन्होंने हिंदुत्व छोड़ दिया? जब बीजेपी ने पीडीपी के साथ गठबंधन किया तो क्या उन्होंने हिंदुत्व छोड़ दिया था? वे जो कुछ भी करते हैं वह सही है और जब हम कुछ करते हैं, तो हम हिंदुत्व छोड़ देते हैं, यह सही नहीं है। पूरी खबर यहां पढ़ें...